ወደ ጤና ተቋማት ሄደው መደበኛ የሕክምና አገልግሎት ለማግኘት እየሰጉ መሆኑን ተገልጋዮች ገለጹ፡፡
የተለመደው የጤና አገልግሎት በነበረው አግባብ መቀጠሉንና አስጊ ሁኔታዎች አለመኖራቸውን ደግሞ የአማራ ክልል ጤና ቢሮ አስታውቋል፡፡ባሕር ዳር፡ ሚያዝያ 19/2012 ዓ.ም (አብመድ) አንዳንድ የጤና ጣቢያዎች ያለውን የአገልግሎት አሰጣጥ ምን እንደሚመስል የታዘበው አብመድ በጤና ጣቢያዎቹ ሕሙማን መሄድ እንደቀነሱ ታዝቧል፡፡አንዳንድ ታካሚዎችን ተዟዙረን እንዳነጋገርነውም ሰዎች ወደ ጤና ጣቢያዎች ለመሄድ ስጋት አድሮባቸዋል፡፡ አንዳንዶቹም ቢሆኑ የጤና ጣቢያ ሠራተኞች ለቀላል ሕመም እንዳይመጡ ማሳሰቢያ ይሰጡ ስለነበር ቢያማቸውም እንኳን ወደ ጤና ጣቢያ ለመሄድ እንዳልቻሉ ተናግረዋል፡፡አቶ እንዳለው ገበያው፣ ወይዘሮ ላዋይሽ ተገኝ እና እሙማሆይ ስንዱ ቢተው የተባሉ ታካሚዎች እንደነገሩን ወደ ጤና ጣቢያ ላለመሄድ ሁለት ምክንያቶችን ያስቀምጣሉ፤ እንደታካሚዎቹ ገለጻ የጤና ባለሙያዎቹ ከብዙ ሰዎች ጋር የሚገናኙ በመሆኑ ለኮሮና ወረርሽኝ ሊጋለጡ ስለሚችሉና ለሕክምናም ሲሄዱ ‘‘ስኳር እና ደም ለመለካት እያላችሁ ለትንሹ ነገር አትምጡ’’ ሲባል ስለሰሙ ይህም በማኅበረሰቡ በመሠራጨቱ ወደ ጤና ጣቢያ መሄድ አቁመዋል፡፡የአማራ ክልል ጤና ጥበቃ ቢሮ በበኩሉ በኮሮና ቫይረስ ወረርሽኝ ጉዳይ ላይ ትኩረት ሲደረግ መደበኛው የጤና አገልግሎት ተረስቶ ቆይቶ እንደነበርና ችግሩን ለመቀነስ ጥረት እየተደረገ እንደሆነመረ ገልጿል፡፡ከኮሮና ወረርሽኝ በተጨማሪ መደበኛውን የጤና እንቅስቃሴ የሚከታተል ኮሚቴ ተዋቅሮ ወደ ሥራ በመግባቱ የተፈጠረውን ክፍተት ለመሙላት ጥረት እየተደረገ እንደሆነም ነው ቢሮው የገለጸው፡፡